આજના આ મારા વક્તવ્યમાં હું ત્રણ બાબતો આપને કહેવા આવ્યો છું. સ્પંદન શું છે ?, સ્પંદન શા માટે છે ? અને સ્પંદન શું કરવાનું છે ? અહીં ઉપસ્થિત ઘણાં મહેમાનો એવા હશે કે જેમના માટે સ્પંદન નવું છે. એટલા માટે આ ત્રણ બાબતો દ્વારા હું આપ સમક્ષ સ્પંદન શું છે એની ચર્ચા કરવા માંગું છું. સ્પંદન શું છે ? એ બોલવું હોય માે એટલે મારે વાર્તા કહેવી પડે અને એ વાર્તા શરું થાય ઈ.સ. ૨૦૦૫ થી. ઈ.સ. ૨૦૦૫ માં મને જામનગરની એમ.પી. શાહ મેડિકલ કોલજમાં એડમિશન મળ્યું અને ત્યાં જ કોલેજની મુખ્ય લોબીમાં મારી મુલાકાત એક લાકડાના નોટીસ બોર્ડ સાથે થઈ એ લાકડાના નોટીસ બોર્ડમાં એમ.પી.શાહ મેડિકલ કોલેજના ડોક્ટરો પોતાના દ્વારા લિખિત કાવ્યો, વાર્તાઓ, સારા આર્ટીકલ્સ, પેઈન્ટીંગ્સ, સ્કેચ કે ફોટોગ્રાફ્સનું Exhibition કરતા. મને આજે પણ યાદ છે, ૨૮ ઓક્ટોબર, ૨૦૦૭ ના દિવસે મારા એક સિનિયર મિત્ર દ્વારા મને એ નોટીસ બોર્ડની ચાવી કે જવાબદારી સોંપવામાં આવી. ત્યારથી આજ સુધી હું સ્પંદન સાથે છું અને સ્પંદન મારી સાથે છે. ૨૦૦૮માં એ લાકડાનું નોટીસ બોર્ડ ૨૦૦૯માં કોલેજની ફેમસ વોલ મેગેઝિન બન્યું. ૨૦૦૯માં સ્પંદનનું પ્રથમ પુસ્તક પ્રકાશિત થયું એ વખતે પણ સ્પંદન પુસ્તકમાં ડો. શરદ ઠાકર સાહેબની જ પ્રસ્તાવા હતી. ૨૦૧૦માં સ્પંદને એનાથી પણ મોટું કર્યું. ૩ દિવસના વાર્ષિક સમારોહમાં મુખ્ય અતિથિ ડો. શરદ ઠાકર સાહેબ દ્વારા જ સ્પંદનનું બીજું પુસ્તક પ્રકાશિત થયું. ૨૦૧૧ અને ૨૦૧૨ માં પણ એ જ વસ્તુ રીપીટ કરવામાં આવી અને ૨૦૧૩માં અમને સૌ મિત્રોને વિચાર આવ્યો કે માત્ર એમ.પી.શાહ મડિકલ કોલેજમાં જ આટલા ક્રિએટીવ ડોક્ટરોનું જો પુસ્તક પ્રકાશિત કરી શકતા હોઈએ તો ભારતભરમાં તો કેટલા બધા Creative ડોક્ટરો હશે ? અને ૨૦૧૩માં એટલે જ અમે એક સરકાર માન્ય ટ્રસ્ટની સ્થાપના કરીને ભારતની વિવિધ ૨૨ મેડિકલ કોલજને જોડીને પુસ્તક નિર્માણ કર્યું. આજે આપ જે કાર્યક્રમમાં ઉપસ્થિત છો એ કાર્યક્રમમાં સ્પંદન ૨૦૧૪ પુસ્તક કે જેમાં ભારતભરની ૫૬ મેડિકલ કોલેજના વિવિધ ૨૬૨ ડોક્ટરોના Creation મૂકવામાં આવેલા છે. (સ્પંદન અને ડો. પાર્થ ગોલની આ અકલ્પનીય સિધ્ધિને શ્રોતાગણ તાળીઓથી બિરદાવે છે.)